CELEX: 52020PC0159
Language: sk
Date: 2020-04-24
Title: Návrh ROZHODNUTIE RADY o pozícii, ktorá sa má zaujať v mene Európskej únie v regionálnom riadiacom výbore Dopravného spoločenstva, pokiaľ ide o určité administratívne a personálne otázky a stanovenie finančných pravidiel Dopravného spoločenstva

EURÓPSKA KOMISIA
            V Bruseli24. 4. 2020
            COM(2020) 159 final
            2020/0064(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v regionálnom riadiacom výbore Dopravného spoločenstva, pokiaľ ide o určité administratívne a personálne otázky a stanovenie finančných pravidiel Dopravného spoločenstva
            
               
         
         
            
               DÔVODOVÁ SPRÁVA
            
            
               1.PREDMET NÁVRHU
            
            
               Tento návrh sa týka rozhodnutia o pozícii, ktorá sa má v mene Európskej únie zaujať v regionálnom riadiacom výbore zriadenom Zmluvou o založení Dopravného spoločenstva (ďalej len „zmluva“) v súvislosti s plánovaným prijatím rozhodnutí regionálneho riadiaceho výboru o cestovaní, náhrade nákladov a výdavkov a finančných pravidlách a postupoch platných pre Dopravné spoločenstvo.
            
            
               2.KONTEXT NÁVRHU
            
            
               2.1.Zmluva o založení Dopravného spoločenstva
            
            
               Európska únia je stranou zmluvy, ktorá sa predbežne vykonáva od roku 2017 a platnosť nadobudla 1. mája 2019
                  1
               .
            
            
               2.2.Regionálny riadiaci výbor
            
            
               
                  Regionálny riadiaci výbor bol zriadený článkom 24 zmluvy, pričom má zodpovedať za jej správu a zabezpečovať jej riadne vykonávanie. Na tento účel predkladá odporúčania a prijíma rozhodnutia v prípadoch uvedených v zmluve. Regionálny riadiaci výbor predovšetkým:
               
            
            
               a) pripravuje prácu ministerskej rady;
            
            
               b) rozhoduje o zriadení technických výborov;
            
            
               c) predkladá odporúčania a prijíma rozhodnutia v súlade so zmluvou;
            
            
               d) pokiaľ ide o novo prijaté právne akty EÚ, prijíma vhodné opatrenia, najmä formou revízie prílohy I k zmluve;
            
            
               e) po porade s ministerskou radou vymenúva riaditeľa stáleho sekretariátu;
            
            
               f) môže vymenovať jedného alebo viacerých zástupcov riaditeľa stáleho sekretariátu;
            
            
               g) stanovuje pravidlá stáleho sekretariátu;
            
            
               h) rozhodnutím môže preskúmať výšku príspevkov do rozpočtu;
            
            
               i) prijíma ročný rozpočet Dopravného spoločenstva;
            
            
               j) prijíma rozhodnutie stanovujúce postup plnenia rozpočtu, predkladania a kontroly účtov a inšpekcie;
            
            
               k) rozhoduje o sporoch predložených zmluvnými stranami;
            
         
         
            
               l) prijíma všeobecné zásady prístupu k dokumentom v držbe orgánov zriadených zmluvou alebo na jej základe;
            
            
               m) prijíma výročné správy o realizácii súhrnnej siete, ktoré dáva na vedomie ministerskej rade;
            
            
               n) v súvislosti s určitými aktmi Únie stanovuje lehoty a spôsoby transpozície juhovýchodoeurópskymi stranami.
            
            
               2.3.Plánované akty regionálneho riadiaceho výboru
            
            
               
                  Regionálny riadiaci výbor má prijať rozhodnutia o pravidlách cestovania zamestnancov Dopravného spoločenstva, pravidlách náhrady nákladov a výdavkov externým expertom prizvaným na zasadnutia Dopravného spoločenstva a postupe plnenia rozpočtu Dopravného spoločenstva, predkladania a kontroly účtov. 
               
               
                  Plánované rozhodnutia sa pre zmluvné strany stanú právne záväznými podľa článku 25 ods. 1 zmluvy.
               
               
                  Rozpočet a finančné pravidlá
               
               
                  Kým sa nevymenuje riaditeľ stáleho sekretariátu Dopravného spoločenstva, spravuje rozpočet priamo Európska komisia na základe mandátu regionálneho riadiaceho výboru
                     2
                   a v súlade s rozpočtovými pravidlami, ktoré sa vzťahujú na všeobecný rozpočet Únie.
               
               
                  Prijatie interných finančných pravidiel umožní riaditeľovi stáleho sekretariátu po vymenovaní plniť rozpočet Dopravného spoločenstva v súlade s článkom 36 zmluvy.
               
            
            
               3.POZÍCIA, KTORÁ SA MÁ ZAUJAŤ V MENE ÚNIE
            
            
               Prijatie týchto rozhodnutí regionálneho riadiaceho výboru je nevyhnutné v záujme vykonávania zmluvy a úplnej finančnej nezávislosti stáleho sekretariátu. Keďže Únia je stranou zmluvy, je potrebné stanoviť pozíciu Únie.
            
            
               4.PRÁVNY ZÁKLAD
            
            
               4.1.Procesnoprávny základ
            
            
               4.1.1. Zásady
            
            
               
                  V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia Rady, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.
               
               
                  Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                     3
                  .
               
            
            
               4.1.2. Uplatnenie na tento prípad
            
            
               Regionálny riadiaci výbor je orgán zriadený dohodou, konkrétne Zmluvou o založení Dopravného spoločenstva.
            
            
               Akty, ktoré má regionálny riadiaci výbor prijať, predstavujú akty s právnymi účinkami. V súlade s článkom 30 zmluvy je regionálny riadiaci výbor oprávnený stanovovať pravidlá stáleho sekretariátu, najmä v oblasti pracovných podmienok jeho zamestnancov. Podľa článku 35 zmluvy je regionálny riadiaci výbor oprávnený prijímať rozhodnutia stanovujúce postup plnenia rozpočtu, predkladania a kontroly účtov a inšpekcie. Uvedené pravidlá vzhľadom na svoju povahu a v zmysle medzinárodného práva, ktoré sa vzťahuje na regionálny riadiaci výbor, obsahujú prvky, ktoré ovplyvňujú právne postavenie strán zmluvy, a teda aj Únie. Preto sa musia považovať za akt, ktorý má právne účinky. 
            
            
               Pripravovanými aktmi sa nedopĺňa ani nemení inštitucionálny rámec zmluvy.
            
         
         
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               4.2.Hmotnoprávny základ
            
            
               4.2.1.Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.
            
            
               4.2.2.Uplatnenie na tento prípad
            
            
               Pripravované akty sú nevyhnutné na riadne fungovanie Zmluvy o založení Dopravného spoločenstva. Tá sleduje ciele a má zložky v oblasti cestnej, železničnej a vnútrozemskej vodnej dopravy, čiže druhov dopravy, na ktoré sa vzťahuje článok 91 ZFEÚ, ako aj v oblasti námornej dopravy, čo je druh dopravy, na ktorý sa vzťahuje článok 100 ods. 2 ZFEÚ. Vzhľadom na svoj horizontálny charakter sa pripravované akty týkajú všetkých týchto prvkov.
            
            
               
                  Hmotnoprávnym základom navrhovaného rozhodnutia sú preto tieto ustanovenia: článok 91 a článok 100 ods. 2 ZFEÚ.
               
            
            
               4.3.Záver
            
            
               
                  Právnym základom navrhovaného rozhodnutia by mal byť článok 91 a článok 100 ods. 2 ZFEÚ v spojení s článkom 218 ods. 9 ZFEÚ.
               
            
            
               5. UVEREJNENIE PRIPRAVOVANÉHO AKTU
            
            
               V súlade s článkom 25 ods. 2 zmluvy sa rozhodnutia regionálneho riadiaceho výboru uverejňujú v Úradnom vestníku Európskej únie.
            
            
               2020/0064 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorá sa má zaujať v mene Európskej únie v regionálnom riadiacom výbore Dopravného spoločenstva, pokiaľ ide o určité administratívne a personálne otázky a stanovenie finančných pravidiel Dopravného spoločenstva
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 91 a článok 100 ods. 2 v spojení s článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)Únia podpísala Zmluvu o založení Dopravného spoločenstva v súlade s rozhodnutím Rady (EÚ) 2017/1937
                  4
               . V mene Európskej únie bola schválená 4. marca 2019
                  5
                a platnosť nadobudla 1. mája 2019.
            
         
         
            
               (2)Podľa článkov 30 a 35 Zmluvy o založení Dopravného spoločenstva môže regionálny riadiaci výbor prijať pravidlá o pracovných podmienkach zamestnancov stáleho sekretariátu Dopravného spoločenstva, plnení rozpočtu a predkladaní a kontrole účtov. 
            
            
               (3)Regionálny riadiaci výbor Dopravného spoločenstva (ďalej len „riadiaci výbor“) má prijať rozhodnutia o pravidlách cestovania zamestnancov Dopravného spoločenstva, pravidlách náhrady nákladov a výdavkov externým expertom prizvaným na zasadnutia Dopravného spoločenstva a postupe plnenia rozpočtu Dopravného spoločenstva, predkladania a auditu účtovnej závierky. 
            
            
               (4)Je vhodné stanoviť pozíciu, ktorá sa má zaujať v mene Únie v riadiacom výbore, keďže takéto rozhodnutia sú potrebné pre riadne fungovanie stáleho sekretariátu Dopravného spoločenstva a vo vzťahu k Únii budú mať právne účinky,
            
            
               PRIJALA TOTO ROZHODNUTIE:
            
            
               Článok 1
            
            
               Pozíciou, ktorá sa má zaujať v mene Únie v riadiacom výbore Dopravného spoločenstva, je podporiť prijatie rozhodnutí o pravidlách cestovania zamestnancov Dopravného spoločenstva, pravidlách náhrady nákladov a výdavkov externým expertom prizvaným na zasadnutia Dopravného spoločenstva a postupe plnenia rozpočtu Dopravného spoločenstva, predkladania a kontroly účtov. Je založená na návrhoch rozhodnutí riadiaceho výboru pripojených k tomuto rozhodnutiu.
            
            
               Článok 2
            
            
               Toto rozhodnutie je určené Komisii.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        ROZHODNUTIE RADY (EÚ) 2019/392 zo 4. marca 2019 o uzavretí Zmluvy o založení Dopravného spoločenstva v mene Európskej únie.
               
               
                  
                     (2)
                  
                        Rozhodnutie regionálneho riadiaceho výboru Dopravného spoločenstva č. 2019/1.
               
               
                  
                     (3)
                  
                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64. 
               
               
                  
                     (4)
                  
                        Rozhodnutie Rady (EÚ) 2017/1937 z 11. júla 2017 o podpise, v mene Európskej únie, a predbežnom vykonávaní Zmluvy o založení Dopravného spoločenstva (Ú. v. EÚ L 278, 27.10.2017, s. 1).
               
               
                  
                     (5)
                  
                        Rozhodnutie Rady (EÚ) 2019/392 zo 4. marca 2019 o uzavretí Zmluvy o založení Dopravného spoločenstva v mene Európskej únie.
               
            
      
    ---documentbreak--- 
      
         
               EURÓPSKA KOMISIA
            V Bruseli24. 4. 2020
            COM(2020) 159 final
            PRÍLOHY
            k
            návrhu rozhodnutia Rady
            o pozícii, ktorá sa má zaujať v mene Európskej únie v regionálnom riadiacom výbore Dopravného spoločenstva, pokiaľ ide o určité administratívne a personálne otázky a stanovenie finančných pravidiel Dopravného spoločenstva
            
               
         
         
            
               PRÍLOHA I
            
            
            
               NÁVRH
            
            
               ROZHODNUTIE č. 2020/
                  REGIONÁLNEHO RIADIACEHO VÝBORU DOPRAVNÉHO SPOLOČENSTVA
            
            
               z …
            
            
                  o prijatí pravidiel cestovania zamestnancov Dopravného spoločenstva
                     
            
            
            
               REGIONÁLNY RIADIACI VÝBOR DOPRAVNÉHO SPOLOČENSTVA,
            
            
               so zreteľom na Zmluvu o založení Dopravného spoločenstva, a najmä na jej článok 24 ods. 1 a článok 30,
            
            
               ROZHODOL TAKTO:
            
            
               Článok 1
            
            
               Týmto sa prijímajú pravidlá Dopravného spoločenstva v oblasti cestovania.
            
            
                  
                     
                     
                     
                     
                     Za regionálny riadiaci výbor
            
            
                  
                     
                     
                     
                     
                     predseda
            
            
               
            
               Pravidlá Dopravného spoločenstva v oblasti cestovania
            
            
               1.Rozsah pôsobnosti
            
            
               1.1.Pravidlá cestovania sa vzťahujú na všetky služobné cesty z miesta zamestnania v záujme Dopravného spoločenstva.
            
            
               1.2.Pravidlá platia pre všetkých zamestnancov Dopravného spoločenstva, na ktorých sa vzťahuje služobný poriadok Dopravného spoločenstva.
            
         
         
            
               2.Schválenie služobnej cesty
            
            
               2.1.Pred odchodom na služobnú cestu je potrebné schválenie v podobe schválenej cestovnej žiadosti. Cestovné žiadosti schvaľuje písomne riaditeľ alebo úradník ním poverený. Žiadosť o schválenie musí riaditeľovi uvádzať všetky podrobnosti, ktoré potrebuje na prijatie informovaného rozhodnutia, ako:
            
            
               –účel cesty, miesto určenia a časy začiatku a konca stretnutí,
            
            
               –trvanie služobnej cesty v závislosti od použitých dopravných prostriedkov, časy a plán cesty na miesto určenia i spiatočnej cesty, prípadne vrátane prepravy na mieste, 
            
            
               –riešenie ubytovania,
            
            
               –očakávané náklady vychádzajúce z optimálnej nákladovej efektívnosti.
            
            
               2.2.Pred začiatkom služobnej cesty je zodpovednosťou príslušného zamestnanca/úradníka získať potrebné schválenie. Schválenú cestovnú žiadosť si ponechá príslušný zamestnanec a po návrate zo služobnej cesty ju pripojí k žiadosti o zúčtovanie služobnej cesty spolu so správou zo služobnej cesty.
            
            
               2.3.V prípade ciest riaditeľa sa vopred vypracuje písomná poznámka podľa vzoru v prílohe I, ktorú riaditeľ podpíše. V písomnej poznámke sa uvedie účel cesty a jej predpokladané trvanie. Riaditeľ musí dodržiavať spoločné postupy podľa týchto pravidiel.
            
            
               3.Doprava medzi miestom zamestnania a miestom určenia služobnej cesty 
            
            
               3.1.Spravidla sa schvaľuje nákladovo najefektívnejší spôsob dopravy vzhľadom na účel a trvanie cesty. 
            
            
               3.2.Pri cestách lietadlom sa musí zvoliť najpriamejšia možná trasa a najnižšia dostupná cena. Ak z dátumov cesty vyplýva, že na získanie cestovnej sadzby APEX
                  1
                do nej treba zarátať víkend, príslušný zamestnanec má nárok na dodatočné diéty, pokiaľ je sadzba APEX najnižšou dostupnou cenou letenky a celkovo sa tým ušetrí.
            
            
               3.3.Bežne sa vlakom cestuje v druhej triede pri cestách do 200 km a v prvej triede pri dlhších cestách.
            
            
               3.4.Ak nie je letecká ani železničná doprava k dispozícii alebo ak je neekonomická, schváli sa cestovanie autobusom alebo autom.
            
            
               3.5.Ak sa schváli cesta autom, zamestnancovi sa odporúča využiť riešenia prenájmu, ktorými disponuje Dopravné spoločenstvo. Dopravné spoločenstvo zabezpečí najvyššie možné poistné krytie. Ak však poistenie napriek tomu zahŕňa spoluúčasť, tú uhrádza Dopravné spoločenstvo. Dopravné spoločenstvo nenesie žiadnu zodpovednosť v prípade, že poistenie nepokrýva škodu, stratu alebo odcudzenie.
            
            
               3.6.Výnimočne možno schváliť cestu súkromným autom. V takom prípade sa náklady zamestnancovi nahrádzajú vo výške ceny vlakového lístka v zodpovedajúcej triede podľa bodu 3.3. Ak autom cestuje viac než jeden zamestnanec, náklady sa nahradia iba vlastníkovi auta. Pri využití súkromného auta nemôže Dopravné spoločenstvo preberať zodpovednosť za žiadne nároky tretích strán, škodu na aute, stratu ani odcudzenie osobných predmetov ponechaných v aute.
            
            
               3.7.Zamestnanci môžu do plánu služobnej cesty zahrnúť súkromné destinácie, iba ak to riadne schválil riaditeľ. Ak zahrnutie súkromných destinácií zvyšuje náklady, príslušný zamestnanec hradí rozdiel medzi cenou pôvodného plánu a cenou po zmene.
            
            
               4.Nákup cestovných lístkov
            
            
               4.1.Cestovné rezervácie vykonáva centrálne administratívne oddelenie stáleho sekretariátu Dopravného spoločenstva.
            
            
               4.2.Od zamestnancov sa očakáva, že svoje cestovné potreby oznámia čo najskôr, aby bolo možné získať najvýhodnejšiu cenu cestovných lístkov.
            
            
               4.3.Administratívne oddelenie zašle schválenú cestovnú žiadosť splnomocnenému cestovnému agentovi a vráti ju cestujúcemu. Cestovná agentúra dostane od Dopravného spoločenstva pokyn, aby nevystavovala a nedoručovala letenky, kým faxom nedostane schválenú cestovnú žiadosť. Rovnaký postup platí pre vlakové lístky. Ak nemožno vlakové lístky získať cez cestovnú agentúru, zamestnanci si môžu kúpiť vlastné, ktoré sa im nahradia po predložení príslušného zúčtovania cesty.
            
         
         
            
               5.Cestovné výdavky
            
            
               Medzi cestovné výdavky, ktoré hradí alebo prepláca Dopravné spoločenstvo na základe príslušných dokladov, patria: 
            
            
               –náklady na dopravu vrátane dopravy na letisko alebo iné miesto odchodu/príchodu (t. j. hotel alebo iné ubytovanie, miesto zasadania, priestory stáleho sekretariátu Dopravného spoločenstva), ako aj z neho,
            
            
               –denné diéty,
            
            
               –iné náklady priamo súvisiace s cestou, ktoré sa schválili v rámci cestovnej žiadosti (napr. batožina navyše, vízové náklady, registračné poplatky z účasť na konferenciách, seminároch atď.).
            
            
               6.Doprava na letiská, do prístavov a na stanice v mieste zamestnania a z nich 
            
            
               Zamestnanci by všeobecne mali používať verejnú dopravu. Riaditeľ však môže schváliť opodstatnené presuny taxíkom, najmä ak sa ním spoločne odvezú dvaja alebo viacerí zamestnanci cestujúci na služobnú cestu a nie sú k dispozícii iné možnosti verejnej dopravy, alebo ak k presunu dochádza pred ôsmou hodinou ráno alebo po deviatej večer. Súvisiace náklady sa nahradia po predložení príslušných dokladov. Použitie súkromného auta možno schváliť, ak je opodstatnené. V takom prípade je náhrada obmedzená na parkovné (na letisku, stanici alebo v prístave) po predložení príslušných dokladov.
            
            
               7.Doprava na mieste konania služobnej cesty
            
            
               Všeobecne by sa mala používať verejná doprava. Použitie taxíkov je však prípustné, ak verejná doprava nie je vhodnou alternatívou (napríklad z bezpečnostných dôvodov). Podpisom žiadosti príslušného zamestnanca o náhradu výdavkov riaditeľ túto skutočnosť uznáva. Náklady sa nahradia po predložení príslušných dokladov. 
            
            
               8.Zrušenie alebo zmena pred odchodom 
            
            
               Ak sa služobná cesta zruší alebo zmení, príslušný zamestnanec musí:
            
            
               –okamžite informovať riaditeľa a administratívne oddelenie a uviesť dôvody,
            
            
               –okamžite písomne zrušiť alebo zmeniť rezervácie lístkov alebo leteniek a rezervácie vydané splnomocnenou cestovnou agentúrou, aj keď nie je možné žiadať vrátenie zaplatenej ceny,
            
            
               –prijať potrebné kroky na zrušenie alebo zmenu rezervácie lístkov alebo leteniek nadobudnutých inak,
            
            
               –okamžite písomne zrušiť alebo zmeniť hotelové rezervácie a rezervácie prenajatých áut,
            
            
               –pripraviť výkaz výdavkov vzniknutých v dôsledku zrušenia/zmeny. 
            
            
               Dopravné spoločenstvo uhradí náklady spojené so zrušením alebo zmenou rezervácie bez ohľadu na použitý spôsob rezervácie. 
            
            
               9.Predĺženie
            
            
               Služobnú cestu môže byť v dôsledku nepredvídaných okolností potrebné predĺžiť. Ak sa trvanie cesty uvedené v pôvodnom cestovnom príkaze predĺži, čo vedie k zvýšeniu nákladov, treba to spomenúť v žiadosti o náhradu cestovných výdavkov (pozri bod 15).
            
            
               10.Prerušenie
            
         
         
            
               Služobnú cestu možno prerušiť z pracovných dôvodov, v dôsledku zásahu vyššej moci alebo zo závažných osobných dôvodov uznaných riaditeľom. Prerušenie musí riaditeľ vopred schváliť, s výnimkou mimoriadne naliehavých prípadov alebo ak je riaditeľ nezastihnuteľný. Všetky výdavky v dôsledku prerušenia schváleného riaditeľom z vyššie uvedených dôvodov hradí Dopravné spoločenstvo a nahrádzajú sa v rámci služobnej cesty. 
            
            
            
               11.Zmeny z osobných dôvodov 
            
            
               Zamestnancom vysielaným na služobnú cestu možno povoliť úpravu harmonogramu, ubytovania alebo cestovných spojov z osobných dôvodov. V takom prípade musia k žiadosti o schválenie priložiť porovnanie navrhovaných nákladov s nákladmi, ktoré by vznikli bez takejto zmeny. Porovnanie musí vyť vypracované v danom čase jednou z metód zvolených na organizáciu cesty a musí vychádzať z podobných podmienok. Cestujúca osoba priamo a osobne (spôsobom, ktorý jej oznámi administratívne oddelenie) hradí: 
            
            
               –všetky dodatočné náklady
                  2
                v dôsledku zmeny z osobných dôvodov vrátane odchodu na iné miesto a/alebo návrat z neho, ak z porovnania vyplynie zvýšenie nákladov na služobnú cestu, 
            
            
               –všetky prípadné poplatky účtované za vyhotovenie porovnania, ak ho vykonala cestovná agentúra.
            
            
               12.Diéty
            
            
               12.1.Diéty zahŕňajú náklady na platené ubytovanie a stravu, dary a iné vedľajšie výdavky.
            
            
               12.2.Uplatnia sa najaktuálnejšie sadzby diét používané v zmluvách o vonkajšej pomoci financovanej z EÚ
                  3
               . 
            
            
               Platná je sadzba pre miesto, v ktorom zamestnanec strávi noc. Za deň začiatku cesty sa hradí plná denná výška diét. Diéty sa neplatia za deň ukončenia cesty – t. j. diéty sa vyplácajú na základe počtu nocí na ceste.
            
            
               12.3.Riaditeľ môže výnimočne schváliť vyššiu individuálnu náhradu, ak sa od cestovateľa vyžaduje pobyt vo vopred určených hoteloch, kde by cena za noc dosiahla 60 % denných diét alebo viac. V takých prípadoch sa náklady na ubytovanie nahrádzajú po predložení príslušnej účtenky alebo faktúry. Okolnosti podmieňujúce žiadosť o vyššiu náhradu musia byť v každom prípade opísané v cestovnej žiadosti a schválené pred vycestovaním. 
            
            
               12.4.Znížené diéty sa uplatnia, ak:
            
            
               12.4.1.cesta nezahŕňa prenocovanie:
            
            
               –za cestu v trvaní 8 a viac hodín sa uplatní 50 % výšky denných diét pre príslušnú destináciu,
            
            
               –za cestu v trvaní od 5 do 8 hodín sa uplatní 35 % výšky diét,
            
            
               –za cestu do 5 hodín vrátane sa uplatní 20 % výšky diét,
            
            
               12.4.2.má cestujúci ubytovanie zdarma:
            
            
               –uplatní sa 50 % výšky diét pre príslušnú destináciu,
            
            
               12.4.3.cesta zahŕňa nočné zaoceánske lety alebo nočnú cestu vlakom:
               
            
               –uplatní sa 50 % výšky diét pre príslušnú destináciu,
            
         
         
            
               12.4.4.má cestovateľ stravu (raňajky, obed a/alebo večeru) zdarma:
            
            
               –za každé jedlo zdarma sa diéty znížia o 10 %,
            
            
               12.4.5.má cestujúci ubytovanie aj stravu zdarma:
            
            
               –uplatní sa 20 % výšky diét.
            
            
               12.5.Ak cesta zahŕňa cestovanie v rámci hostiteľskej krajiny (Srbsko), uplatnia sa diéty hostiteľskej krajiny. Diéty na cestách v Srbsku sa znižujú podľa rovnakých pravidiel ako pri zahraničných cestách.
            
            
               12.6.Ak znáša všetky výdavky organizátor podujatia, pre výpočet diét platia vyššie uvedené ustanovenia.
            
            
               12.7.Diéty sa nevyplácajú za časť cesty, ktorá podlieha zmenám podľa článku 11 (zmeny z osobných dôvodov).
            
            
               13.Cestovné preddavky
            
            
               13.1.Ak o to cestujúci požiada, Dopravné spoločenstvo poskytne preddavok na služobnú cestu do výšky 80 % diét za celú cestu. Žiadosti o cestovné preddavky treba predložiť najneskôr 4 pracovné dni pred odchodom.
            
            
               13.2.Všetky sumy preddavkov sa odpočítajú od výšky náhrady výdavkov na služobnú cestu. Ak sa vyplatil preddavok, ktorý sa ukáže vyšší než skutočné náklady na služobnú cestu, rozdiel sa vráti v jedinej platbe stiahnutej z nasledujúceho platu cestujúceho zamestnanca. Ak sa zamestnancovi vyplatil preddavok za služobnú cestu, ktorá sa následne zrušila, suma preddavku sa automaticky stiahne z nasledujúceho platu.
            
            
               14.Správy zo služobných ciest
            
            
               Zamestnanci vyslaní na služobnú cestu z nej musia predložiť krátku správu do týždňa od návratu. Podpíše ju ich vedúci, pripojí sa k zúčtovaniu cesty a zašle riaditeľovi a prípadne dotknutým zamestnancom. 
            
            
               15.Náhrada cestovných výdavkov
            
            
               15.1.Žiadosť o náhradu cestovných výdavkov spolu so správou zo služobnej cesty, schválením cesty a podkladmi sa predloží administratívnemu oddeleniu a riaditeľovi do jedného týždňa po návrate zo služobnej cesty bez ohľadu na to, či boli vyplatené cestovné preddavky alebo nie. Netreba prikladať účtenky ani faktúry za hotely, stravu a ďalšie vedľajšie výdavky, keďže sa tieto výdavky hradia diétami v paušálnej sume. 
            
            
               15.2.Ak zamestnanec dostal cestovný preddavok a v stanovenej lehote nepredloží príslušné vyúčtovanie služobnej cesty, preddavok sa mu stiahne z nasledujúceho platu. Stiahnutý preddavok sa preplatí, iba keď sa predloží vyúčtovanie cesty.
            
            
            
            
               16.Zodpovednosť zamestnancov
            
            
               Zamestnanci nesú zodpovednosť za presnosť a úplnosť svojich vyhlásení a pripomienok pri plánovaní svojej služobnej cesty, jej realizácii a následnom vykazovaní. Bez toho, aby boli dotknuté ustanovenia služobného poriadku Dopravného spoločenstva, nesú zodpovednosť za všetky nesprávne vyplatené sumy alebo pochybenia. 
            
            
               Zamestnanci musia pri služobných cestách dodržiavať všeobecné zásady počínania stanovené v služobnom poriadku Dopravného spoločenstva. Od zamestnancov sa očakáva dodržiavanie najvyšších štandardov profesijnej etiky a nepretržitá nezávislosť. 
            
         
         
            
               17.Kontrolné opatrenia
            
            
               Dopravné spoločenstvo uchováva záznamy, dokumenty a dôkazy týkajúce sa schválenia, plánovania a organizácie ciest, ako aj vyúčtovaní splatných súm, po dobu piatich rokov.
            
            
               Uplatňujú sa finančné pravidlá a postupy auditu Dopravného spoločenstva. 
            
            
               18.Záverečné poznámky
            
            
               Tieto pravidlá cestovania nadobúdajú účinnosť dňom nasledujúcim po ich prijatí regionálnym riadiacim výborom. 
            
            
               PRÍLOHA I – B
            
            
               PÍSOMNÁ POZNÁMKA
            
            
               k služobnej ceste riaditeľa
            
            
               stáleho sekretariátu Dopravného spoločenstva
            
            
            
               Vyplní a podpíše sa pred odchodom:
            
            
                     
                        ÚČEL CESTY
                     
                  
                  
                     
                  
               
                     
                        MIESTO URČENIA
                     
                  
                  
                     
                  
               
                     
                        DÁTUM ODCHODU
                     
                  
                  
                     
                  
               
                     
                        DÁTUM NÁVRATU
                     
                  
                  
                     
                  
               
                     
                        PLÁN CESTY
                     
                  
                  
                     
                  
               
                     
                        RIEŠENIE UBYTOVANIA
                     
                  
                  
                     
                  
               
                     
                        SPOJENÉ SO SÚKROMNOU CESTOU 
                     
                  
                  
                     
                        □ nie
                     
                     
                        □ áno: 
                     
                     
                            □ náklady na cestu v spojení so súkromnou cestou: ……….
                     
                     
                            □ náklady na cestu bez kombinácie so súkromnou cestou …….. 
                     
                  
               
                     
                        ODHADOVANÉ NÁKLADY
                     
                  
                  
                     
                  
               
                     
                        POZNÁMKY
                     
                  
                  
                     
                  
               
            
               Podpis:
            
            
               Dátum: 
            
            
               
            
               Vyplní a podpíše sa po návrate:
            
            
                     
                        KONEČNÉ NÁKLADY 
                     
                  
                  
                     
                        Cestovné výdavky:
                     
                     
                        Diéty:
                     
                     
                        Iné:
                     
                     
                        NÁKLADY SPOLU: 
                     
                  
               
                     
                        SPLNILA CESTA SVOJ ÚČEL?
                     
                     
                  
                  
                     
                        ÁNO/NIE
                     
                     
                        POZNÁMKY:
                     
                  
               
            
               Podpis:
            
         
         
            
               Dátum: 
            
            
               
            
               PRÍLOHA II
            
            
            
               NÁVRH
            
            
               ROZHODNUTIE č. 2020/
                  REGIONÁLNEHO RIADIACEHO VÝBORU DOPRAVNÉHO SPOLOČENSTVA
            
            
               z …
            
            
               o prijatí pravidiel náhrady výdavkov vzniknutých osobám, ktoré nespadajú pod stály sekretariát Dopravného spoločenstva a boli prizvané na zasadnutia ako experti
            
            
            
               REGIONÁLNY RIADIACI VÝBOR DOPRAVNÉHO SPOLOČENSTVA,
            
            
               so zreteľom na Zmluvu o založení Dopravného spoločenstva, a najmä na jej článok 24 ods. 1 a článok 35,
            
            
               ROZHODOL TAKTO:
            
            
               Článok 1
            
            
               Týmto sa prijímajú pravidlá náhrady výdavkov vzniknutých osobám, ktoré nespadajú pod stály sekretariát Dopravného spoločenstva a boli prizvané na zasadnutia Dopravného spoločenstva ako experti.
            
            
                  
                     
                     
                     
                     
                     
                     Za regionálny riadiaci výbor
            
            
                  
                     
                     
                     
                     
                     
                     predseda
            
            
               
            
               Pravidlá náhrady výdavkov vzniknutých osobám, ktoré nespadajú pod stály sekretariát Dopravného spoločenstva a boli prizvané na zasadnutia 
            
            
               ako experti
            
            
               ČLÁNOK 1 
            
         
         
            
               1.Tieto pravidlá sa uplatňujú na: 
            
            
               a)akúkoľvek osobu z prostredia mimo Dopravného spoločenstva, ktorá bola pozvaná, aby prezentovala konkrétny odborný názor vo výbore alebo v pracovnej skupine, bez ohľadu na miesto zasadnutia; 
            
            
               b)akúkoľvek osobu zodpovednú za sprevádzanie osoby so zdravotným postihnutím, ktorú Dopravné spoločenstvo prizvalo na zasadnutie ako experta. 
            
            
               2.Experti môžu pochádzať zo súkromného alebo verejného sektora: 
            
            
               a)experti zo súkromného sektora sú súkromné osoby, ktoré zastupujú občiansku spoločnosť alebo pracujú v súkromnej organizácii a Dopravné spoločenstvo ich pozvalo, aby sa podelili o svoje odborné poznatky alebo aby zastupovali svoju organizáciu v určitej oblasti, ale nie aby zastupovali záujmy niektorej krajiny;
            
            
               b)experti z verejného sektora sú súkromné osoby, ktoré boli pozvané ako zástupcovia štátnej správy, regionálnych alebo miestnych orgánov členského štátu EÚ alebo juhovýchodoeurópskej strany, alebo ktoré určil takýto orgán. 
            
            
               ČLÁNOK 2 
            
            
               Stály sekretariát Dopravného spoločenstva nenesie zodpovednosť za žiadnu majetkovú, nemajetkovú ani fyzickú ujmu vzniknutú prizvaným expertom alebo osobám sprevádzajúcim experta so zdravotným postihnutím počas ich cesty alebo pobytu v mieste stretnutia, pokiaľ takúto ujmu nemožno priamo pripísať stálemu sekretariátu Dopravného spoločenstva.
            
            
               Dopravné spoločenstvo predovšetkým nenesie zodpovednosť za žiadne nehody, ktorých účastníkmi sú prizvaní experti, ktorí pri ceste na stretnutie využívajú vlastné dopravné prostriedky. 
            
            
               ČLÁNOK 3 
            
            
               1.Všetci experti majú nárok na náhradu cestovných výdavkov z miesta uvedeného v pozvánke (služobná alebo domáca adresa) na miesto zasadnutia najvhodnejším dopravným prostriedkom s prihliadnutím na vzdialenosť, ktorú treba prekonať. Vo všeobecnosti pre cesty kratšie ako 400 km (jedným smerom podľa úradnej vzdialenosti po železnici) je to železničná doprava v prvej triede a pre vzdialenosti nad 400 km letecká doprava v 2. (turistickej) triede. Ak cesta lietadlom znamená let v trvaní 4 hodiny a viac, uhradia sa náklady na letenku v 1. (biznis) triede. 
            
            
               2.Riaditeľ stáleho sekretariátu Dopravného spoločenstva sa osobitne usiluje zabezpečiť takú organizáciu zasadnutí, aby experti cestovali za čo najvýhodnejšie ceny. Riaditeľ stáleho sekretariátu Dopravného spoločenstva s osobitnou pozornosťou preskúma všetky žiadosti o náhradu v prípade mimoriadne drahých letov. Má právo vykonať akékoľvek potrebné kontroly a na tieto účely žiadať od expertov akýkoľvek dôkaz. Ak sa to zdá opodstatnené, má právo obmedziť náhradu na sadzby, ktoré sa uplatňujú pri zvyčajných cestách z miesta pracoviska alebo bydliska experta na miesto zasadnutia. 
            
            
               3.Cestovné výdavky sa nahradia po predložení originálov týchto dokladov: letenky, lístky a faktúry, alebo v prípade online rezervácie výtlačok elektronickej rezervácie a palubného lístka pre cestu na miesto zasadnutia. Predložené doklady musia obsahovať použitú dopravnú triedu, čas cesty a zaplatenú sumu. 
            
            
               4.Náklady na cestu súkromným autom sa nahradia vo výške ceny vlakového lístka prvej triedy. 
            
            
               5.Ak na trase nepremáva železničná doprava, náklady na cestu súkromným autom sa nahradia vo výške 0,22 EUR/km. 
            
            
               6.Náklady na cestu taxíkom sa nenahrádzajú. 
            
            
               ČLÁNOK 4 
            
            
               1.Za každý deň zasadnutia sa vyplácajú diéty v paušálnej sadzbe na úhradu všetkých výdavkov v mieste zasadnutia vrátane napríklad stravy a miestnej dopravy (autobus, električka, metro, taxík, parkovanie, diaľničné poplatky atď.), ako aj cestovné a úrazové poistenie. 
            
            
               2.Výška diét je 92,00 EUR/deň. 
            
            
               3.Ak je miesto odchodu uvedené v pozvánke do 100 km od miesta zasadnutia (vrátane), diéty sa krátia o 50 %. 
            
         
         
            
               4.Experti, ktorí musia stráviť jednu alebo viac nocí v mieste konania zasadnutia, pretože časy zasadnutí sa nedajú zladiť s letovým alebo železničným poriadkom
                  4
               , majú nárok aj na príspevok na ubytovanie. Tento príspevok je 100,00 EUR/noc. Počet nocí nesmie presiahnuť počet zasadacích dní + 1. 
            
            
               5.Výnimočne možno poskytnúť ďalší príspevok na ubytovanie a/alebo ďalšie diéty, ak by predĺženie pobytu expertovi umožnilo získať zníženie nákladov na dopravu o sumu, ktorá presahuje výšku týchto príspevkov. 
            
            
               6.Diéty a/alebo príspevok na ubytovanie možno zvýšiť o 50 % na základe odôvodneného rozhodnutia riaditeľa stáleho sekretariátu Dopravného spoločenstva v prípade expertov na veľmi vysokej úrovni. 
            
            
               ČLÁNOK 5 
            
            
               Keď sa so zreteľom na všetky výdavky, ktoré vzniknú expertom so zdravotným postihnutím v jeho dôsledku alebo každej osobe, ktorá ich sprevádza, náhrady ustanovené v článku 4 javia ako jasne nedostatočné, výdavky sa uhradia na žiadosť riaditeľa stáleho sekretariátu Dopravného spoločenstva po predložení príslušných dokladov. 
            
            
            
               ČLÁNOK 6 
            
            
               1.Pokiaľ sa v pozvánke a žiadosti o organizáciu zasadnutia neuvádza inak, experti zo súkromného sektora majú nárok na diéty za každý deň zasadnutia a prípadný príspevok na ubytovanie, ak čestne vyhlásia, že za danú návštevu nepoberajú podobné diéty alebo príspevky od inej inštitúcie. Riaditeľ stáleho sekretariátu Dopravného spoločenstva zabezpečí súlad obsahu pozvánok a žiadosti o organizáciu zasadnutia. 
            
            
               2.Experti z verejného sektora dostanú diéty za každý deň zasadnutia a prípadný príspevok na ubytovanie, pokiaľ s tým počíta rokovací poriadok príslušného výboru alebo pracovnej skupiny a pokiaľ čestne vyhlásia, že za danú návštevu nepoberajú podobné diéty alebo príspevky od vlastnej verejnej správy. 
            
            
               3.Riaditeľ stáleho sekretariátu Dopravného spoločenstva môže odôvodneným rozhodnutím po predložení príslušných dokladov schváliť náhradu výdavkov, ktoré prizvaní experti museli vynaložiť v dôsledku osobitných písomných pokynov. 
            
            
               4.Všetky náhrady cestovných výdavkov, diét a/alebo príspevkov na ubytovanie sa hradia na jeden a ten istý bankový účet. 
            
            
               5.Výdavky expertov z verejného sektora sa nahradia na účet v mene príslušnej vlády, niektorého z jej ministerstiev alebo verejného orgánu, pokiaľ vláda, ministerstvo alebo verejný orgán neuviedlo prípadnú výnimku. 
            
            
               ČLÁNOK 7 
            
            
               1.Maximálny počet expertov na každom zasadnutí (bez ohľadu na to, či majú nárok na náhradu výdavkov) je jeden expert z verejnej správy za každú juhovýchodoeurópsku stranu a za každý členský štát EÚ a počet expertov zo súkromného sektora rovný počtu expertov z verejného sektora.
            
            
               2.Riaditeľ stáleho sekretariátu Dopravného spoločenstva sa môže od tohto pravidla odôvodneným rozhodnutím odchýliť v prípade spoločných zasadnutí viacerých výborov alebo pracovných skupín.
            
            
               ČLÁNOK 8 
            
            
               1.Platobný príkaz sa pripraví na základe riadne vyplnenej žiadosti o náhradu podpísanej expertom a tajomníkom zasadnutia zodpovedným za osvedčenie expertovej prítomnosti. 
            
            
               2.Experti musia tajomníkovi zasadnutia poskytnúť doklady na účely náhrady v tlačenej forme, faxom alebo e-mailom, s dátumom alebo poštovou pečiatkou najneskôr 30 kalendárnych dní po poslednom dni zasadnutia. 
            
            
               3.Stály sekretariát Dopravného spoločenstva nahradí výdavky expertov do 30 kalendárnych dní. 
            
            
               4.Pokiaľ expert neposkytne náležité odôvodnenie a to sa neprijme odôvodneným rozhodnutím riaditeľa stáleho sekretariátu Dopravného spoločenstva, nedodržanie odseku 2 zbavuje Dopravné spoločenstvo akejkoľvek povinnosti nahradiť cestovné výdavky či vyplatiť diéty alebo príspevky. 
            
         
         
            
               ČLÁNOK 9 
            
            
               1.Cestovné výdavky sa nahrádzajú v eurách, v prípade potreby podľa výmenného kurzu platného v deň zasadnutia. 
            
            
               2.Diéty a prípadný príspevok na ubytovanie sa nahrádzajú v eurách podľa paušálnej sadzby platnej v deň zasadnutia. 
            
            
               
            
               PRÍLOHA III
            
            
            
               NÁVRH
            
            
               ROZHODNUTIE č. 2020/
            
            
               REGIONÁLNEHO RIADIACEHO VÝBORU DOPRAVNÉHO SPOLOČENSTVA
            
            
               z …
            
            
               o postupe plnenia rozpočtu a predkladania a kontroly účtov Dopravného spoločenstva
            
            
            
               REGIONÁLNY RIADIACI VÝBOR DOPRAVNÉHO SPOLOČENSTVA,
            
            
               so zreteľom na Zmluvu o založení Dopravného spoločenstva, a najmä na jej článok 24 ods. 1 a článok 35,
            
            
               ROZHODOL TAKTO:
            
            
               Článok 1
            
            
               Týmto sa prijímajú finančné pravidlá a postupy auditu Dopravného spoločenstva.
            
            
                  
                     
                     
                     
                     
                     Za regionálny riadiaci výbor
            
            
                  
                     
                     
                     
                     
                     predseda
            
            
               
         
         
            
            
               PRÍLOHA III 
            
            
            
               OBSAH
            
            
               TITLE I: SUBJECT MATTER
            
            
               TITLE II: OBLIGATIONS OF THE PARTIES
            
            
               TITLE III: BUDGETARY PRINCIPLES
            
            
               CHAPTER 1 PRINCIPLE OF UNITY AND BUDGETARY ACCURACY
            
            
               CHAPTER 2 PRINCIPLE OF ANNUALITY
            
            
               CHAPTER 3 PRINCIPLE OF EQUILIBRIUM
            
            
               CHAPTER 4 PRINCIPLE OF UNIT OF ACCOUNT
            
            
               CHAPTER 5 PRINCIPLE OF UNIVERSALITY
            
            
               CHAPTER 6 PRINCIPLE OF SPECIFICATION
            
            
               CHAPTER 7 PRINCIPLE OF SOUND FINANCIAL MANAGEMENT
            
            
               CHAPTER 8 PRINCIPLE OF TRANSPARENCY
            
            
               CHAPTER 9 INTERNAL CONTROL OF BUDGET IMPLEMENTATION
            
            
               TITLE IV: BUDGET COMMITTEE
            
            
               TITLE V: IMPLEMENTATION OF THE BUDGET
            
            
               CHAPTER 1 GENERAL PROVISIONS
            
            
               CHAPTER 2 FINANCIAL ACTORS
            
         
         
            
               CHAPTER 3 LIABILITY OF THE FINANCIAL ACTORS
            
            
               CHAPTER 4 REVENUE OPERATIONS
            
            
               CHAPTER 5 EXPENDITURE OPERATIONS
            
            
               TITLE VI: PROCUREMENT 
            
            
               TITLE VII: PRESENTATION OF THE ACCOUNTS AND ACCOUNTING
            
            
               CHAPTER 1 PRESENTATION OF THE ACCOUNTS
            
            
               CHAPTER 2 ACCOUNTING
            
            
               CHAPTER 3 PROPERTY INVENTORIES
            
            
               TITLE VIII: EXTERNAL AUDIT AND DISCHARGE
            
            
               CHAPTER 1 EXTERNAL AUDIT
            
            
               TITLE IX: TRANSITIONAL AND FINAL PROVISIONS
            
            
               HLAVA I 
            
            
               PREDMET ÚPRAVY
            
            
               Článok 1
            
            
               Týmito pravidlami sa stanovujú postupy plnenia rozpočtu Dopravného spoločenstva v súlade s článkom 35 Zmluvy o Dopravnom spoločenstve (ďalej len „zmluva“)
                  5
               .
            
            
               HLAVA II 
            
            
               POVINNOSTI STRÁN
            
            
               Článok 2
            
            
               1.Strany prevedú 75 % svojich finančných príspevkov Dopravnému spoločenstvu najneskôr do 31. marca každého roka. Zvyšných 25 % svojich príspevkov prevedú strany najneskôr do 30. júna každého roka.
            
            
               2.Finančné príspevky strán sa Dopravnému spoločenstvu poskytnú v eurách.
            
         
         
            
               3.Dopravné spoločenstvo znáša transakčné náklady účtované jeho poskytovateľom platobných služieb a zmluvné strany znášajú transakčné náklady účtované ich poskytovateľom platobných služieb.
            
            
            
               HLAVA III 
            
            
               ROZPOČTOVÉ ZÁSADY
            
            
               Článok 3
            
            
               Pri plnení rozpočtu Dopravného spoločenstva (ďalej len „rozpočet“) sa musia dodržiavať zásady presnosti rozpočtu, ročnej platnosti, vyrovnanosti, zúčtovacej jednotky, všeobecnosti, špecifikácie, správneho finančného riadenia, ktoré si vyžaduje účinnú a efektívnu vnútornú kontrolu, a transparentnosti, ako sú stanovené v týchto pravidlách.
            
            
               KAPITOLA 1
            
            
               ZÁSADA PRESNOSTI ROZPOČTU
            
            
               Článok 4
            
            
               Žiadny výdavok nemôže byť viazaný ani povolený, ak presahuje výšku schválených rozpočtových prostriedkov. 
            
            
            
               KAPITOLA 2
            
            
               ZÁSADA ROČNEJ PLATNOSTI
            
            
               Článok 5
            
            
               Administratívne výdavky vyplývajúce zo zmlúv, ktoré sa vzťahujú na obdobie presahujúce rozpočtový rok buď v súlade s miestnou praxou, alebo preto, že sa týkajú dodania vybavenia, sa účtujú do rozpočtu na ten rozpočtový rok, v ktorom sa uskutočnia.
            
            
               Článok 6
            
            
               1.Rozpočtové prostriedky schválené v rozpočte na príslušný rok možno použiť iba na pokrytie výdavkov viazaných a zaplatených v tom istom rozpočtovom roku a na pokrytie splatných súm vyplývajúcich zo záväzkov z predchádzajúceho rozpočtového roka.
            
            
               2.Viazané rozpočtové prostriedky sa účtujú do rozpočtového roka na základe právnych záväzkov prijatých do 31. decembra príslušného roka.
            
            
               3.Platobné rozpočtové prostriedky sa účtujú do rozpočtového roka na základe platieb, ktoré vykonal účtovník do 31. decembra príslušného roka.
            
            
               4.Prenesené rozpočtové prostriedky z predchádzajúcich rozpočtových rokov sa v účtoch náležite identifikujú.
            
         
         
            
            
               KAPITOLA 3
            
            
               ZÁSADA VYROVNANOSTI
            
            
               Článok 7
            
            
               Dopravné spoločenstvo si nesmie brať úvery.
            
            
            
               KAPITOLA 4
            
            
               ZÁSADA ZÚČTOVACEJ JEDNOTKY
            
            
               Článok 8
            
            
               Rozpočet sa plní v eurách a účtovné závierky sa predkladajú v eurách. Na účely peňažného toku je však stály sekretariát Dopravného spoločenstva oprávnený vykonávať operácie v iných menách.
            
            
            
               KAPITOLA 5
            
            
               ZÁSADA VŠEOBECNOSTI
            
            
               Článok 9
            
            
               1.Zo žiadostí o platbu, z faktúr alebo výkazov možno odpočítať tieto sumy, ktoré sa následne predložia na úhradu čistej sumy:
            
            
               a)pokuty uložené stranám zmlúv vrátane verejných zákaziek;
            
            
               b)úpravy na nesprávne vyplatené sumy, ktoré sa môžu vykonať priamym odpočítaním z novej platby toho istého typu, tomu istému príjemcovi podľa kapitoly, článku a rozpočtového roka, s ohľadom na ktorý sa nadmerná platba uskutočnila, a ktoré vedú k priebežným platbám alebo k platbám zostatku.
            
            
               2.Zľavy, náhrady a rabaty na faktúry a žiadosti o platbu sa nezaznamenávajú ako príjmy Dopravného spoločenstva.
            
            
               3.Všetky záporné zostatky sa do rozpočtu zaúčtujú ako výdavky.
            
            
         
         
            
               KAPITOLA 6
            
            
               ZÁSADA ŠPECIFIKÁCIE
            
            
               Článok 10
            
            
               1.Riaditeľ môže použiť rozpočtové prostriedky pridelené na určitý rozpočtový riadok na účely, ktoré rozpočet pripisuje inému rozpočtovému riadku, pokiaľ a v medziach, v ktorých to umožňuje rozhodnutie regionálneho riadiaceho výboru, ktorým sa prijíma príslušný rozpočet.
            
            
               2.Riaditeľ informuje regionálny riadiaci výbor do 7 dní od prijatia rozhodnutia v súlade s odsekom 1.
            
            
            
               KAPITOLA 7
            
            
               ZÁSADA SPRÁVNEHO FINANČNÉHO RIADENIA
            
            
               Článok 11
            
            
               4.Rozpočtové prostriedky sa použijú v súlade so zásadou správneho finančného riadenia, ktorá zahŕňa zásady hospodárnosti, efektívnosti a účinnosti.
            
            
               5.Zásada hospodárnosti vyžaduje, aby zdroje, ktoré používa Dopravné spoločenstvo na výkon svojich činností, boli dané k dispozícii včas, v primeranej kvantite a kvalite a za najlepšiu cenu.
            
            
               6.Zásada efektívnosti sa týka najlepšieho vzájomného pomeru medzi použitými prostriedkami a dosiahnutými výsledkami.
            
            
               7.Zásada účinnosti spočíva v dosiahnutí konkrétnych cieľov a želaných výsledkov. Tieto výsledky sa vyhodnotia.
            
            
            
               KAPITOLA 8
            
            
               ZÁSADA TRANSPARENTNOSTI
            
            
               Článok 12
            
            
               8.Rozpočet sa plní a účty vykazujú v súlade so zásadou transparentnosti.
            
            
               9.Rozpočet a opravné rozpočty v konečnej prijatej forme sa zverejnia na webovom sídle stáleho sekretariátu Dopravného spoločenstva. 
            
            
         
         
            
               KAPITOLA 9
            
            
               VNÚTORNÁ KONTROLA PLNENIA ROZPOČTU
            
            
               Článok 13
            
            
               1.Rozpočet Dopravného spoločenstva sa plní v súlade so zásadou účinnej a efektívnej vnútornej kontroly.
            
            
               2.Na účely plnenia rozpočtu Dopravného spoločenstva sa vnútorná kontrola definuje ako proces uplatňovaný na všetkých stupňoch riadenia, ktorý má poskytovať primerané uistenie, že sa dosiahnu tieto ciele: 
            
            
               a)účinnosť, efektívnosť a hospodárnosť operácií; 
            
            
               b)spoľahlivosť výkazníctva; 
            
            
               c)ochrana majetku a informácií; 
            
            
               d)predchádzanie podvodom a nezrovnalostiam, ich odhaľovanie, náprava a následné opatrenia, ktoré s nimi súvisia; 
            
            
               e)primerané riadenie rizík súvisiacich so zákonnosťou a správnosťou príslušných transakcií pri zohľadnení viacročnej povahy programov, ako aj charakteru príslušných platieb.  
            
            
               3.Účinná a efektívna vnútorná kontrola je založená na najlepších medzinárodných postupoch a zahŕňa predovšetkým prvky uvedené v článku 36 ods. 3 a 4 nariadenia (EÚ, Euratom) 2018/1046 pri zohľadnení štruktúry a veľkosti Dopravného spoločenstva, charakteru zverených úloh a súm a súvisiacich finančných a operačných rizík. 
            
            
               
            
               HLAVA IV
            
            
                ROZPOČTOVÝ VÝBOR
            
            
               Článok 14
            
            
               1.Týmto sa zriaďuje rozpočtový výbor.
            
            
               2.Rozpočtový výbor radí riaditeľovi v otázkach finančného riadenia operácií Dopravného spoločenstva. 
            
            
               3.Rozpočtový výbor môže podávať správy regionálnemu riadiacemu výboru a vydávať odporúčania v rozpočtových otázkach a akýchkoľvek otázkach, ktoré môžu mať na rozpočet vplyv.
            
            
               4.Na plnenie úloh uvedených v odseku 2 sa rozpočtovému výboru poskytnú všetky potrebné informácie a vysvetlenia v súvislosti s rozpočtovými otázkami a otázkami s potenciálnym vplyvom na rozpočet.
            
            
         
         
            
               Článok 15
            
            
               1.Rozpočtový výbor má po jednom členovi z každej z juhovýchodoeurópskych strán a dvoch členov z Európskej únie, ktorú zastupuje Európska komisia. 
            
            
               2.Zasadnutiam rozpočtového výboru predsedá Európska komisia. Predseda môže určiť spolupredsedu.
            
            
               3.Rozpočtový výbor riadne zasadá aspoň dvakrát ročne. Okrem toho sa zasadnutie koná z iniciatívy predsedu alebo na žiadosť aspoň jednej tretiny členov rozpočtového výboru.
            
            
               4.Rozpočtový výbor prijme svoj vnútorný rokovací poriadok. Odporúčania môže prijímať písomným postupom. Rozpočtový výbor sa uznáša jednoduchou väčšinou hlasov vrátane hlasovania „za“ Európskej únie. V prípade nerozhodného hlasovania má rozhodujúci hlas Európska únia.
            
            
               5.Stály sekretariát Dopravného spoločenstva poskytne rozpočtovému výboru administratívnu podporu.
            
            
               6.Stály sekretariát je zastúpený na zasadnutiach rozpočtového výboru bez hlasovacieho práva. 
            
            
            
               
            
               HLAVA V
            
            
                PLNENIE ROZPOČTU
            
            
               KAPITOLA 1
            
            
               VŠEOBECNÉ USTANOVENIA
            
            
            
               Článok 16
            
            
               Riaditeľ vykonáva funkciu povoľujúceho úradníka. 
            
            
            
               Článok 17
            
            
               Riaditeľ môže delegovať právomoci na plnenie rozpočtu zamestnancom stáleho sekretariátu. Takto splnomocnené osoby môžu konať iba v medziach explicitne zverených právomocí, pričom sa musia riadiť týmto rozhodnutím. Riaditeľ zašle kópiu každého rozhodnutia o delegovaní právomoci podľa tohto článku regionálnemu riadiacemu výboru.
            
            
         
         
            
               Článok 18
            
            
               1.Všetkým účastníkom finančných operácií v zmysle kapitoly 2 tejto hlavy sa zakazuje prijímať akékoľvek opatrenia na plnenie rozpočtu, ktoré môžu dostať ich vlastné záujmy do konfliktu so záujmami Dopravného spoločenstva. Ak by k takému prípadu došlo, príslušný účastník sa musí zdržať týchto opatrení a postúpiť záležitosť príslušnému orgánu.
            
            
               2.Ku konfliktu záujmov dochádza, ak je nestranný a objektívny výkon funkcií účastníka spravujúceho rozpočet alebo audítora ohrozený z dôvodov zahŕňajúcich rodinu, súkromný život, politickú alebo národnú príslušnosť, ekonomické záujmy alebo akékoľvek iné spoločné záujmy s príjemcom alebo dodávateľom.
            
            
               3.Príslušným orgánom uvedeným v odseku 1 je priamy nadriadený predmetného zamestnanca. Ak je predmetným zamestnancom riaditeľ, príslušným orgánom je regionálny riadiaci výbor.
            
            
            
               Článok 19
            
            
               Keď sa to ukáže nevyhnutné, možno na základe zmluvy poveriť externé subjekty alebo orgány úlohami súvisiacimi s technickými znalosťami a administratívnymi, prípravnými alebo pomocnými úlohami, ktorých súčasťou nie je výkon verejnej moci, ani právo konať podľa vlastného uváženia.
                     
            
            
               
            
               
            
               KAPITOLA 2
            
            
               ÚČASTNÍCI FINANČNÝCH OPERÁCIÍ
            
            
               Oddiel 1
            
            
               Zásada oddelenia funkcií
            
            
               Článok 20
            
            
               Funkcie povoľujúceho úradníka a účtovníka sú oddelené a vzájomne sa vylučujú.
            
            
            
               Oddiel 2
            
            
               Povoľujúci úradník
            
            
               Článok 21
            
            
               1.Povoľujúci úradník je zodpovedný za implementáciu príjmov a výdavkov.
            
         
         
            
               2.Na implementáciu výdavkov povoľujúci úradník vytvára rozpočtové záväzky a právne záväzky, potvrdzuje výdavky a schvaľuje platby v súlade s príslušnými ustanoveniami tohto rozhodnutia a implementuje rozpočtové prostriedky.
            
            
               3.Súčasťou plnenia rozpočtu na strane príjmov je vypracúvanie odhadov pohľadávok, stanovovanie nárokov, ktoré sa majú vymáhať, a vystavovanie príkazov na vymáhanie. Podľa potreby zahŕňa aj vzdanie sa stanovených nárokov.
            
            
               4.Povoľujúci úradník zabezpečí riadne uchovávanie všetkých podkladov k vykonaným operáciám po dobu piatich rokov. 
            
            
            
               Článok 22
            
            
               1.Povoľujúci úradník zavedie pri náležitom zohľadnení rizík spojených s prostredím riadenia a s povahou financovaných akcií organizačnú štruktúru, systém vnútorného riadenia, kontrolné systémy a postupy (ďalej len „interné pravidlá finančného riadenia Dopravného spoločenstva“) zodpovedajúce výkonu jeho úloh, podľa potreby vrátane overovania ex post.
            
            
               2.Pred schválením každej operácie musia jej prevádzkové a finančné aspekty overiť iní zamestnanci, než je zamestnanec, ktorý ju inicioval. Iniciácia operácie a jej overovanie ex ante a ex post sú oddelené činnosti.
            
            
               3.Za overovanie operácie sú zodpovední iní zamestnanci, než tí, ktorí ju iniciovali, a nesmú byť ani ich podriadenými.
            
            
            
               Článok 23
            
            
               Riaditeľ ako povoľujúci úradník predkladá regionálnemu riadiacemu výboru výročnú správu o činnosti (ďalej len „správa povoľujúceho úradníka“), ktorá obsahuje informácie o financiách a riadení.
            
            
            
               Článok 24
            
            
               Každý zamestnanec zapojený do finančného riadenia a kontroly transakcií, ktorý sa domnieva, že ho nadriadený žiada o uplatnenie alebo odsúhlasenie rozhodnutia, ktoré vykazuje nezrovnalosti alebo je v rozpore s týmito pravidlami alebo s profesijnými pravidlami, ktoré má daný zamestnanec dodržiavať, o tom písomne informuje riaditeľa. Riaditeľ podnikne kroky v primeranom čase. Ak ich nepodnikne, daný zamestnanec informuje regionálny riadiaci výbor. 
            
            
            
               Článok 25
            
            
               Ak sú právomoci na plnenie rozpočtu delegované, článok 21 týchto pravidiel platí mutatis mutandis aj pre povoľujúcich úradníkov.
            
            
            
               Oddiel 3
            
            
               Účtovník
            
         
         
            
               Článok 26
            
            
               1.Riaditeľ na návrh Európskej komisie vymenuje účtovníka v súlade s platnými pravidlami v oblasti náboru, pracovných podmienok a geografickej vyváženosti zloženia zamestnancov stáleho sekretariátu, ktorý v stálom sekretariáte zodpovedá za:
            
            
               a)riadne vykonávanie platieb, výber príjmov a vymáhanie súm stanovených ako pohľadávky;
            
            
               b)vypracúvanie a predkladanie účtovnej závierky v súlade s hlavou V;
            
            
               c)vedenie účtovníctva v súlade s hlavou V,
            
            
               d)uplatňovanie pravidiel a metód účtovania a účtovnej osnovy v súlade s hlavou V;
            
            
               e)stanovenie a validáciu systémov účtovníctva a podľa potreby validáciu systémov stanovených povoľujúcim úradníkom pre poskytovanie alebo zdôvodňovanie účtovných informácií;
            
            
               f)správu pokladne.
            
            
               2.Pod podmienkou splnenia odseku 3 má jedine účtovník právomoc spravovať financie a iné aktíva a je zodpovedný za ich bezpečnú úschovu.
            
            
               3.Ak je to potrebné, môže účtovník určité úlohy delegovať bez toho, aby bola dotknutá zásada oddelenia funkcií.
            
            
            
               KAPITOLA 3
            
            
               ZODPOVEDNOSŤ ÚČASTNÍKOV FINANČNÝCH OPERÁCIÍ
            
            
               Oddiel 1
                  Všeobecné pravidlá
            
            
               Článok 27
            
            
               1.Zodpovednosť podľa týchto pravidiel je osobná.
            
            
               2.V prípade akéhokoľvek protiprávneho konania, podvodu, korupcie alebo nezrovnalosti, ktoré by mohli poškodiť záujmy Dopravného spoločenstva, musí účastník finančných operácií bezodkladne informovať riaditeľa, alebo ak to považuje za vhodné, regionálny riadiaci výbor alebo Európsky úrad pre boj proti podvodom. Pojem „finančné záujmy Dopravného spoločenstva“ zahŕňa všetky príjmy, výdavky a aktíva kryté rozpočtom Dopravného spoločenstva, získané jeho prostredníctvom alebo splatné do tohto rozpočtu.
            
            
               3.Ak sa pri niektorej činnosti vyskytli nezrovnalosti alebo došlo k podvodu, zodpovedný povoľujúci úradník príslušný postup zastaví a môže prijať všetky potrebné opatrenia vrátane zrušenia akéhokoľvek rozhodnutia vydaného v rámci danej činnosti. Zodpovedný povoľujúci úradník bezodkladne informuje všetky príslušné orgány, podľa potreby vrátane Európskeho úradu pre boj proti podvodom (OLAF) a Európskej prokuratúry (EPPO) o podozreniach na podvod alebo nezrovnalosť.
            
            
            
               Článok 28
            
         
         
            
               1.Povoľujúci úradník môže kedykoľvek dočasne alebo trvalo odňať akékoľvek delegované právomoci. Regionálny riadiaci výbor a predseda rozpočtového výboru musia byť o takomto kroku okamžite informovaní s uvedením riadneho odôvodnenia.
            
            
               2.Riaditeľ môže účtovníkovi kedykoľvek dočasne alebo trvalo pozastaviť výkon úloh na základe predchádzajúceho súhlasu Európskej komisie. Na návrh Európskej komisie riaditeľ vymenuje dočasného účtovníka a následne stáleho účtovníka v súlade s pravidlami náboru Dopravného spoločenstva.
            
            
            
               Článok 29 
            
            
               1.Ustanoveniami tejto kapitoly nie je dotknutá prípadná trestná zodpovednosť účtovníka a osôb uvedených v tejto kapitole, ktorá je zakotvená v platnom vnútroštátnom práve krajiny sídla a v platných ustanoveniach o ochrane finančných záujmov Dopravného spoločenstva a o boji proti korupcii, ktoré sa vzťahujú na úradníkov Dopravného spoločenstva alebo strán.
            
            
               2.Ak existujú dôkazy o nezákonnej činnosti, podvode alebo korupcii s potenciálom poškodiť záujmy Dopravného spoločenstva, vec sa postúpi príslušným orgánom a úradom.
            
            
            
               
            
               Oddiel 2
            
            
               Pravidlá platné pre povoľujúceho úradníka
            
            
               Článok 30
            
            
               1.Od povoľujúceho úradníka sa môže vyžadovať úplná alebo čiastočná náprava akejkoľvek škody spôsobenej Dopravnému spoločenstvu z dôvodu závažného pochybenia, ktorého sa dopustil pri výkone svojich úloh alebo v súvislosti s výkonom úloh, najmä ak určuje nároky, ktoré sa majú vymáhať, alebo vydáva príkazy na vymáhanie, viaže výdavky alebo podpisuje platobné príkazy, pričom nedodržiava toto rozhodnutie. To isté platí, ak povoľujúci úradník v dôsledku závažného pochybenia:
            
            
               a)nevypracuje dokument stanovujúci pohľadávku;
            
            
               b)nevydá príkaz na vymáhanie alebo ho bez odôvodnenia vydá neskoro;
            
            
               c)nevydá platobný príkaz alebo ho vydá neskoro, v dôsledku čoho môžu tretie strany podať na Dopravné spoločenstvo občianskoprávnu žalobu.
            
            
               2.Ak sa povoľujúci úradník vymenovaný delegovaním domnieva, že rozhodnutie v jeho zodpovednosti vykazuje nezrovnalosť alebo odporuje zásadám správneho finančného riadenia, písomne o tom informuje delegujúci subjekt. Ak delegujúci subjekt poskytne povoľujúcemu úradníkovi vymenovanému delegovaním odôvodnený písomný pokyn prijať predmetné rozhodnutie, úradník ho musí prijať a nemožno ho brať na zodpovednosť.
            
            
               3.V prípade delegovania je povoľujúci úradník naďalej zodpovedný za účinnosť zavedených interných pravidiel riadenia a za výber povoľujúceho úradníka vymenovaného delegovaním.
            
            
               4.Povoľujúci úradník nenesie zodpovednosť za rozhodnutia prijaté regionálnym riadiacim výborom, ak sa dôsledne dodržia. Ak povoľujúci úradník nesúhlasí s ktorýmkoľvek z týchto rozhodnutí, má právo písomne informovať príslušný orgán. Príslušné rozhodnutia však musí plniť.
            
            
            
               KAPITOLA 4
            
         
         
            
               PRÍJMOVÉ OPERÁCIE
            
            
               Oddiel 1
            
            
               Všeobecné ustanovenia
            
            
               Článok 31
            
            
               Vzniknutý úrok na účtoch Dopravného spoločenstva je súčasťou jeho príjmov, spolu s príspevkami zmluvných strán.
            
            
               
            
               Oddiel 2
            
            
               Odhad pohľadávok
            
            
               Článok 32
            
            
               Odhad pohľadávky urobí najprv zodpovedný povoľujúci úradník za každé opatrenie alebo situáciu, ktoré môžu zapríčiniť alebo zmeniť dlžnú sumu voči subjektu Dopravného spoločenstva.
            
            
               Oddiel 3
            
            
               Stanovenie pohľadávok voči tretím stranám
            
            
               Článok 33
            
            
               1.Stanovenie pohľadávky je úkon, ktorým povoľujúci úradník alebo povoľujúci úradník vymenovaný delegovaním:
            
            
               a)overí, či dlh existuje;
            
            
               b)zistí alebo overí skutočný stav a výšku dlhu;
            
            
               c)overí podmienky splatnosti dlhu.
            
            
               2.Každá pohľadávka, ktorá sa identifikuje ako istá, ktorá má pevne stanovenú výšku a je splatná, musí byť stanovená v podobe príkazu na vymáhanie, ktorý sa odovzdá účtovníkovi spolu s oznámením o dlhu zaslaným dlžníkovi. Oba dokumenty vypracuje a zašle zodpovedný povoľujúci úradník.
            
            
               3.V náležite odôvodnených prípadoch môžu byť niektoré bežné príjmové položky stanovené predbežne.
            
            
               Predbežné stanovenie sa vzťahuje na vymáhanie viacerých samostatných súm, ktoré teda netreba stanovovať jednotlivo.
            
         
         
            
               Pred koncom rozpočtového roka upraví povoľujúci úradník sumy, ktoré boli stanovené predbežne, aby zabezpečil, že zodpovedajú skutočne stanoveným pohľadávkam.
            
            
            
               Článok 34
            
            
               Povolenie vymáhania pohľadávok je úkon, ktorým dá zodpovedný povoľujúci úradník účtovníkovi formou príkazu na vymáhanie pokyn, aby vymáhal pohľadávku, ktorú stanovil.
            
            
            
               Článok 35
            
            
               4.Nesprávne vyplatené sumy sa vymáhajú.
            
            
               5.Účtovník vykoná príkazy na vymáhanie pohľadávok, ktoré riadne stanovil povoľujúci úradník alebo zodpovedný povoľujúci úradník. Koná s náležitou starostlivosťou, aby zabezpečil, že Dopravné spoločenstvo dostane svoje príjmy a ochránia sa jeho práva.
            
            
               6.Ak sa zodpovedný povoľujúci úradník plánuje vzdať vymáhania stanovenej pohľadávky, zabezpečí, aby bol tento akt v súlade s pravidlami a so zásadou správneho finančného riadenia. Vzdanie sa vymáhania prebehne formou rozhodnutia povoľujúceho úradníka, ktoré musí byť odôvodnené. Povoľujúci úradník nesmie vydanie tohto rozhodnutia delegovať na nikoho iného. V rozhodnutí o vzdaní sa vymáhania pohľadávky sa uvedie, aké opatrenia boli podniknuté na zabezpečenie uhradenia pohľadávky, a právne otázky a skutočnosti, z ktorých rozhodnutie vychádza.
            
            
               7.Zodpovedný povoľujúci úradník zruší stanovenú pohľadávku, ak sa zistí právny alebo skutkový nedostatok, ktorý svedčí o tom, že pohľadávka nebola riadne stanovená. Takéto zrušenie prebehne formou rozhodnutia zodpovedného povoľujúceho úradníka, ktoré musí byť vhodne odôvodnené.
            
            
               8.Zodpovedný povoľujúci úradník upraví hodnotu stanoveného dlhu smerom nahor alebo nadol, ak je zistený skutkový nedostatok spojený so zmenou výšky dlhu, pokiaľ táto oprava nepredstavuje stratu stanoveného nároku Dopravného spoločenstva. Takáto úprava prebehne formou rozhodnutia zodpovedného povoľujúceho úradníka, ktoré musí byť vhodne odôvodnené.
            
            
               9.Ak má dlžník voči Dopravnému spoločenstvu pohľadávku v pevnej výške, ktorej splatnosť sa viaže na sumu stanovenú platobným príkazom, účtovník po uplynutí lehoty určenej v oznámení o dlhu vymôže stanovené pohľadávky vzájomným započítaním. 
            
            
               Za výnimočných okolností, ak je to potrebné na ochranu finančných záujmov Dopravného spoločenstva a ak má účtovník legitímne dôvody domnievať sa, že pohľadávka Dopravného spoločenstva by sa mohla stať nedobytnou, môže účtovník vymáhať vzájomným započítaním aj pred uplynutím lehoty určenej v oznámení o dlhu.
            
            
               Účtovník môže pohľadávky vymáhať vzájomným započítaním pred uplynutím lehoty určenej v oznámení o dlhu aj v prípade, že s tým dlžník súhlasí.
            
            
               10.Pred akýmkoľvek vymáhaním pohľadávky podľa odseku 9 tohto článku sa účtovník poradí s povoľujúcim úradníkom a informuje dotknutých dlžníkov.
            
            
               11.Započítanie uvedené v odseku 9 má rovnaký účinok ako platba a zbavuje Dopravné spoločenstvo povinnosti z danej sumy dlhu a prípadného splatného úroku.
            
            
            
               Článok 36
            
            
               1.Skutočnú úhradu pohľadávky účtovník zapíše na účty a informuje o tom zodpovedného povoľujúceho úradníka.
            
            
               2.Na všetky platby účtovníkovi v hotovosti musí účtovník vystaviť potvrdenku.
            
         
         
            
            
               Článok 37
            
            
               1.Ak nedôjde k skutočnej úhrade pohľadávky do dátumu splatnosti stanoveného v oznámení o dlhu, účtovník informuje zodpovedného povoľujúceho úradníka a bezodkladne začne konanie s cieľom vymáhať pohľadávku akýmkoľvek zákonným spôsobom.
            
            
               2.Účtovník vymáha dlžné sumy ich započítaním proti zhodnej výške záväzkov, ktoré má Dopravné spoločenstvo voči ktorémukoľvek dlžníkovi, ak má ten voči Dopravnému spoločenstvu pohľadávku, ktorá je istá, má pevne stanovenú výšku a je splatná, pokiaľ takéto započítanie povoľujú právne predpisy.
            
            
            
               Článok 38
            
            
               Účtovník v spolupráci so zodpovedným povoľujúcim úradníkom môžu predĺžiť lehotu splatnosti len na základe písomnej žiadosti dlžníka, s náležitým uvedením dôvodov a za predpokladu, že sú splnené tieto dve podmienky:
            
            
               a)dlžník sa zaviaže zaplatiť úrok za celé poskytnuté dodatočné obdobie od dátumu pôvodnej splatnosti platby a pri sadzbe, ktorú účtuje Európska centrálna banka za jej hlavné referenčné operácie v eurách (referenčná úroková sadzba), plus osem bodov. Referenčná sadzba je platná sadzba uverejnená v sérii C Úradného vestníka Európskej únie v prvý deň mesiaca, v ktorom uplynie platobná lehota;
            
            
               b) aby boli chránené práva Dopravného spoločenstva, poskytne dlžník finančnú záruku vzťahujúcu sa na výšku istiny i úrokov.
            
            
            
               KAPITOLA 5
            
            
               VÝDAVKOVÉ OPERÁCIE
            
            
               Článok 39
            
            
               1.Každý výdavok sa musí viazať a vyplatiť.
            
            
            
               Oddiel 1
            
            
               Viazanie výdavkov
            
            
               Článok 40
            
            
               1.Rozpočtový záväzok je operácia, ktorou sa vyhradia rozpočtové prostriedky potrebné na uhradenie následných platieb vykonávaných pri splácaní právneho záväzku.
            
            
               2.Právny záväzok je úkon, ktorým zodpovedný povoľujúci úradník vstupuje do záväzku, z ktorého vyplýva platba, alebo taký záväzok vo vzťahu k rozpočtu vytvára.
            
         
         
            
            
               Článok 41
            
            
               1.V prípade každého opatrenia, ktoré môže viesť k vzniku výdavkov hradených z rozpočtu, zodpovedný povoľujúci úradník vytvorí rozpočtový záväzok pred prijatím právneho záväzku voči tretím stranám.
            
            
               2.Individuálne právne záväzky, ktoré sa týkajú individuálnych rozpočtových záväzkov, sa uzatvárajú do 31. decembra bežného rozpočtového roka.
            
            
            
               Článok 42
            
            
               1.Na nepoužitý zostatok rozpočtových záväzkov za rok N zodpovedný povoľujúci úradník zruší viazanosť do 31. marca roka N + 1.
            
            
               2.Právne záväzky súvisiace s akciami, ktorých realizácia presahuje jeden rozpočtový rok a príslušné rozpočtové záväzky majú okrem výdavkov na zamestnancov stanovený konečný termín plnenia v súlade so zásadou správneho finančného riadenia. Viazanosť všetkých častí týchto záväzkov, ktoré neboli realizované šesť mesiacov po konečnom termíne, sa zruší.
            
            
               3.Ak ani po troch rokoch nie je výsledkom právneho záväzku platba, zodpovedný povoľujúci úradník zruší jeho viazanosť.
            
            
            
               Článok 43
            
            
               Zodpovedný povoľujúci úradník pri prijímaní rozpočtového záväzku zabezpečí, že:
            
            
               a)výdavok sa hradí zo správnej rozpočtovej položky;
            
            
               b)sú k dispozícii rozpočtové prostriedky;
            
            
               c)výdavok je v súlade s uplatniteľnými ustanoveniami, najmä s ustanoveniami zmluvy a interných pravidiel riadenia Dopravného spoločenstva;
            
            
               a)je dodržaná zásada správneho finančného riadenia.
            
            
            
               Oddiel 2
            
            
               Potvrdzovanie výdavkov
            
            
               Článok 44
            
         
         
            
               Potvrdzovanie výdavkov je úkon, ktorým zodpovedný povoľujúci úradník:
            
            
               a)overí existenciu nároku veriteľa;
            
            
               b)overí podmienky splatnosti platby;
            
            
               c)zistí alebo overí skutočnosť a výšku nároku.
            
            
            
               Článok 45
            
            
               1.Potvrdenie každého výdavku musí vychádzať z podkladov preukazujúcich veriteľov nárok, z výkazu skutočne poskytnutých služieb, skutočne dodaného tovaru alebo skutočne vykonanej práce, alebo z ďalších podkladov odôvodňujúcich úhradu.
            
            
               2.Rozhodnutie o potvrdení vyjadruje zodpovedný povoľujúci úradník podpisom potvrdenia „postúpené na platbu“.
            
            
            
               Oddiel 3
            
            
               Povoľovanie výdavkov
            
            
               Článok 46
            
            
               1.Povolenie výdavkov je úkon, pri ktorom zodpovedný povoľujúci úradník dá platobným príkazom pokyn účtovníkovi, aby zaplatil výdavok, ktorý potvrdil.
            
            
               2.Zodpovedný povoľujúci úradník platobný príkaz datuje, podpíše a zašle účtovníkovi. Podklady uchováva zodpovedný povoľujúci úradník v súlade s článkom 35 ods. 4.
            
            
               3.V náležitých prípadoch sa k platobnému príkazu zaslanému účtovníkovi pripojí doklad o tom, že tovar bol zahrnutý do zásob, ktoré sú uvedené v článku 60.
            
            
            
               
            
               Oddiel 4
            
            
               Platba výdavkov
            
            
               Článok 47
            
         
         
            
               1.Platba sa vykoná po predložení dôkazu o tom, že príslušná akcia bola vykonaná v súlade s ustanoveniami základného aktu, a zahŕňa jednu z týchto operácií:
            
            
               a)platbu celej splatnej sumy;
            
            
               b)platbu splatnej sumy ktorýmkoľvek z týchto spôsobov:
            
            
               –predbežné financovanie, ktoré môže byť rozdelené na niekoľko splátok,
            
            
               –jedna alebo viac priebežných platieb,
            
            
               –vyplatenie zostatku splatných súm. Predbežné financovanie sa plne alebo čiastočne započíta do priebežných platieb.
            
            
               Celé predbežné financovanie a priebežné platby sa započítavajú do platby zostatkov.
            
            
               2.V účtoch sa v čase platby rozlišuje medzi rôznymi typmi platieb podľa odseku 1.
            
            
            
               Článok 48
            
            
               Platbu výdavkov vykonáva účtovník v medziach disponibilných finančných prostriedkov.
            
            
               HLAVA VI 
            
            
               VEREJNÉ OBSTARÁVANIE 
            
            
               Článok 49
            
            
               Uplatňuje sa smernica Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES.
            
            
            
               
            
               HLAVA VII 
            
            
               PREDKLADANIE ÚČTOVNÝCH ZÁVIEROK A ÚČTOVNÍCTVO
            
            
               KAPITOLA 1
            
         
         
            
               PREDKLADANIE ÚČTOVNÝCH ZÁVIEROK
            
            
               Článok 50
            
            
               Ročná účtovná závierka Dopravného spoločenstva zahŕňa:
            
            
               a)finančné výkazy Dopravného spoločenstva a súvisiace prílohy;
            
            
               b)správu o plnení rozpočtu Dopravného spoločenstva.
            
            
            
               Článok 51
            
            
               Účty musia byť v súlade s pravidlami účtovania stanovenými v nariadení (EÚ, Euratom) 2018/1046, musia byť presné, úplné a poskytovať pravdivý a verný obraz:
            
            
               a)pokiaľ ide o finančné výkazy – o aktívach a pasívach, výdavkoch a príjmoch, pohľadávkach a záväzkoch, ktoré sa neuvádzajú ako aktíva ani pasíva, a o peňažných tokoch;
            
            
               b)pokiaľ ide o správu – o plnení rozpočtu, príjmových a výdavkových operáciách.
            
            
            
               Článok 52
            
            
               Vo finančných výkazoch sa uvádzajú informácie vrátane informácií o účtovných politikách takým spôsobom, ktorý zabezpečí, že budú relevantné, spoľahlivé, porovnateľné a zrozumiteľné. Finančné výkazy sa vypracúvajú v súlade so všeobecne uznávanými účtovnými zásadami uvedenými v pravidlách účtovania podľa článku 80 nariadenia (EÚ, Euratom) 2018/1046 alebo s medzinárodnými účtovnými štandardmi pre verejný sektor (ďalej len „IPSAS“) na základe podvojného účtovníctva. 
            
            
            
               Článok 53
            
            
               1.V súlade so zásadou podvojného účtovníctva sa príjmy a výdavky zaznamenávajú v čase vzniku, bez ohľadu na dátum platby alebo inkasa.
            
            
               2.Hodnota aktív a pasív sa určuje v súlade s pravidlami oceňovania, ktoré sú stanovené účtovnými metódami uvedenými v medzinárodných účtovných štandardoch a v prípade potreby vo vnútroštátnych štandardoch krajiny sídla. 
            
            
            
               
            
               Článok 54
            
         
         
            
               1.Finančné výkazy sa uvádzajú v eurách a obsahujú:
            
            
               a)súvahu a výkaz ziskov a strát, v ktorých sú uvedené všetky aktíva a pasíva, finančná situácia a hospodársky výsledok k 31. decembru predchádzajúceho rozpočtového roka; prezentujú sa v súlade s pravidlami účtovania stanovenými v článku 80 nariadenia (EÚ, Euratom) 2018/1046 alebo v ISPAS na základe podvojného účtovníctva; 
            
            
               b)výkaz peňažných tokov, v ktorom sa uvádzajú sumy, ktoré sa vybrali a vyplatili v priebehu roka, a konečný stav pokladne;
            
            
               c)výkaz o zmenách vo vlastnom imaní počas rozpočtového roka.
            
            
               2.Prílohou k finančným výkazom sa dopĺňajú a vysvetľujú informácie obsiahnuté vo výkazoch uvedených v odseku 1 a poskytujú sa všetky dodatočné informácie, ktoré predpisuje medzinárodne uznávaná účtovná prax, ak sú relevantné pre činnosti Dopravného spoločenstva.
            
            
            
               KAPITOLA 2
                  ÚČTOVNÍCTVO
            
            
               Oddiel 1
            
            
               Všeobecné ustanovenia
            
            
               Článok 55
            
            
               1.Systémom účtovníctva Dopravného spoločenstva je súbor manuálnych a automatických výpočtových postupov a kontrol, ktoré umožňujú identifikáciu relevantných transakcií alebo udalostí; prípravu presných zdrojových dokumentov, presný zápis údajov do účtovných záznamov, presné spracovanie transakcií, riadnu aktualizáciu hlavných súborov a zostavovanie presných dokumentov a správ.
            
            
               2.Účtovníctvo sa skladá zo všeobecných účtov a rozpočtových účtov. Tieto účty sa vedú v eurách na základe kalendárneho roka.
            
            
               3.Hodnoty na všeobecných i rozpočtových účtoch sa prijímajú na konci rozpočtového roka, aby bolo možné vypracovať účtovné závierky uvedené v kapitole 1.
            
            
               4.Účtovník uplatňuje pravidlá a metódy účtovania, ktoré zohľadňujú medzinárodné uznávané účtovné štandardy pre verejný sektor a podľa potreby pravidlá uplatňované verejnými orgánmi hostiteľskej krajiny.
            
            
            
               Oddiel 2
                  Všeobecné účty
            
            
               Článok 56
            
            
               Vo všeobecných účtoch sa v chronologickom poradí metódou podvojného účtovníctva zaznamenávajú všetky udalosti a operácie, ktoré ovplyvňujú hospodársku a finančnú situáciu a aktíva a pasíva Dopravného spoločenstva.
            
            
            
               Článok 57
            
         
         
            
               1.Pohyby a zostatky na účtoch sa zapisujú do účtovných kníh.
            
            
               2.Všetky účtovné zápisy vrátane účtovných úprav sa musia opierať o podklady a musia na ne odkazovať.
            
            
               3.Systém účtovníctva musí umožňovať vysledovateľnosť všetkých účtovných zápisov.
            
            
            
               Článok 58
            
            
               Účtovník Dopravného spoločenstva po uzavretí rozpočtového roka až do dňa predloženia konečnej účtovnej závierky vykonáva všetky úpravy, ktoré sú – bez toho, aby viedli k platbe alebo inkasu v rámci daného roka – nevyhnutné na pravdivú a vernú prezentáciu uvedených účtov v súlade s týmito pravidlami.
            
            
               Oddiel 3
                  Rozpočtové účty
            
            
               Článok 59
            
            
               1.Všeobecné účty musia poskytovať podrobné záznamy o plnení rozpočtu.
            
            
               2.Na účely odseku 1 vyššie sa na rozpočtových účtoch zaznamenajú všetky rozpočtové príjmové a výdavkové operácie.
            
            
               3.Stály sekretariát každoročne vypracuje výročnú správu najneskôr do 30. marca. Správa musí obsahovať:
            
            
               –operačnú správu, ktorá vysvetľuje vykonanú prácu stáleho sekretariátu a dosiahnuté výsledky. V tejto správe sa uvedie prehľad dosiahnutého pokroku v plnení cieľov stanovených v ročnom pracovnom programe stáleho sekretariátu;
            
            
               –finančnú správu o plnení rozpočtu.
            
            
            
               KAPITOLA 3
            
            
               SÚPIS MAJETKU
            
            
               Článok 60
            
            
               Dopravné spoločenstvo vedie súpis, v ktorom sa uvádza množstvo a hodnota všetkých hmotných, nehmotných a finančných aktív, ktoré tvoria majetok Dopravného spoločenstva.
            
            
               
            
               HLAVA VIII
            
         
         
            
               EXTERNÝ AUDIT A OCHRANA FINANČNÝCH ZÁUJMOV
            
            
               Článok 61
            
            
               Účtovník každoročne zostaví účtovnú závierku za predošlý rok najneskôr do 31. marca. Závierku potvrdzuje riaditeľ.
            
            
            
               Článok 62
            
            
                Výročný audit Dopravného spoločenstva vykonajú nezávislí externí audítori, ktorých určí regionálny riadiaci výbor. Externým audítorom sa funkcia obnovuje každý rok, pokiaľ regionálny riadiaci výbor neurčí inak. 
            
            
            
               Článok 63
            
            
               1.Externí audítori predložia regionálnemu riadiacemu výboru správu spolu so súvahou a overenou účtovnou závierkou najneskôr do ôsmich mesiacov po skončení príslušného rozpočtového roka. Regionálny riadiaci výbor môže rozpočtovému výboru poskytnúť informácie, ktoré považuje za vhodné.
            
            
               2.Riaditeľ poskytne k správe externých audítorov všetky vyjadrenia, ktoré považuje za vhodné.
            
            
               3.Externí audítori vykonávajú audity, ktoré považujú za potrebné, v súlade s ich schváleným mandátom. Externí audítori musia predovšetkým kontrolovať účtovné záznamy a postupy Dopravného spoločenstva s cieľom overiť presnosť a úplnosť záznamov. Externý audit rozhoduje o celkovej platnosti finančných výkazov.
            
            
               4.Externí audítori predložia regionálnemu riadiacemu výboru audítorskú správu a overenú účtovnú závierku, ako aj vyhlásenie o vierohodnosti týkajúce sa spoľahlivosti účtov a zákonnosti a správnosti príslušných operácií, najneskôr do ôsmich mesiacov po skončení príslušného rozpočtového roka. Ak si to regionálny riadiaci výbor vyžiada, rozpočtový výbor poskytne regionálnemu riadiacemu výboru všetky vyjadrenia k dokumentom predloženým audítormi, ktoré považuje za vhodné.
            
            
            
               Článok 64
            
            
               1. 
                     Povoľujúci úradník a regionálny riadiaci výbor bezodkladne poskytnú úradu OLAF a Európskej komisii všetky informácie získané v súlade s článkom 27.
            
            
               2. 
                     Regionálny riadiaci výbor a zamestnanci Dopravného spoločenstva musia pri ochrane finančných záujmov Únie plne spolupracovať najmä s Európskou prokuratúrou a úradom OLAF, poskytnúť im relevantné informácie a na požiadanie všetku súčinnosť potrebnú na výkon právomocí uvedených úradov – vrátane právomoci viesť vyšetrovania v súlade s nariadením Rady (EÚ) 2017/1939 a nariadením Európskeho parlamentu a Rady (EÚ, Euratom) č. 883/2013. Povoľujúci úradník zároveň zaistí, aby všetky tretie osoby zapojené do plnenia rozpočtu Dopravného spoločenstva plne spolupracovali a udelili Európskej prokuratúre a úradu OLAF rovnocenné práva.
            
            
               3. 
                     Úrad OLAF má právomoc vykonávať administratívne vyšetrovania v priestoroch Dopravného spoločenstva vrátane práva prístupu na účely inšpekcie v súlade s nariadením (EÚ, Euratom) č. 883/2013.
            
            
            
               
            
               HLAVA IX
            
         
         
            
                PRECHODNÉ A ZÁVEREČNÉ USTANOVENIA
            
            
               Článok 65
            
            
               Regionálny riadiaci výbor je oprávnený získať všetky potrebné informácie alebo vysvetlenia týkajúce sa plnenia rozpočtu. 
            
            
               Článok 66
            
            
               So súhlasom Európskej komisie môže riaditeľ podľa potreby prijať usmernenia k dodržiavaniu týchto pravidiel. 
            
            
               Článok 67
            
            
               Do vymenovania členov rozpočtového výboru plní jeho funkcie podľa článku 14 ods. 2 Európska komisia.
            
            
               Článok 68
            
            
               Tieto pravidlá sú záväzné v celom rozsahu pre strany zmluvy a orgány zriadené podľa zmluvy.
            
            
               Pravidlá nadobúdajú účinnosť dňom ich prijatia regionálnym riadiacim výborom.
            
         
         
            
                  
                     (1)
                  
                        Skratka: Advance Purchase Excursion – znížená cena cestovného, ktorá je k dispozícii pri niektorých leteckých a vlakových spojoch, ak sa rezervujú v určitom predstihu.
               
               
                  
                     (2)
                  
                        Oproti celkovým nákladom na služobnú cestu (okrem diét).
               
               
                  
                     (3)
                  
                        
                  https://ec.europa.eu/international-partnerships/system/files/per-diem-rates-20200201_en.pdf
                  . 
               
               
                  
                     (4)
                  
                        Vo všeobecnosti nemožno od expertov očakávať: – opustenie miesta pracoviska, bydliska alebo zasadnutia pred 7.00 hod. (stanica alebo iný druh dopravy), resp. pred 8.00 hod. (letisko),  – príchod na miesto, kde sa bude konať zasadnutie, po 21.00 hod. (letisko), resp. po 22.00 hod. (stanica alebo iný druh dopravy).
               
               
                  
                     (5)
                  
                        Ú. v. EÚ L 278, 27.10.2017, s. 3 – 53.